medieval-data/medieval-letters huggingface dataset:
DLXV.  Ad Conradum Salzburgensem episcopum.--Post laudes vitae canonicae, vetat ne fratres Berchersgadonenses institutum mutent.   (Anno 1138-1143, Mart. 16.) [MANSI,  Concil.,  XXI, 427.]
Author: Innocentius II

INNOCENTIUS episcopus, servus servorum Dei, venerabili fratri CONRADO Salzburgensi archiepiscopo, salutem et apostolicam benedictionem.

De dignitate, et excellentia vitae canonicorum multa nos docet divina Scriptura, et multa possemus dicere, quod vita canonicorum vita est apostolica, quoniam apostoli contemptis omnibus hac vita cum Domino vixerunt, et post ascensionem cum multitudine credentium, cujus erat anima una et cor unum, hac vita viventes, eam posteris suo exemplo tenendam reliquerunt. Quod martyr et pontifex Urbanus ad informationem fidelium in suis decretis memorare curavit, dicens: Scimus vos non ignorare quia vita communis hactenus inter bonos Christianos viguit, et adhuc gratia Dei viget, et maxime inter eos, qui in sorte Domini electi sunt, id est, clericos, sicut in Actibus apostolorum legitur: « Multitudinis credentium erat cor unum, et anima una. » Hanc B. Augustini regulis ordinatam S. Hieronymus suis epistolis informavit. Horum itaque et aliorum muniti auctoritatibus, non minoris meriti aestimamus vitam canonicam, aspirante ac prosequente Domini Spiritu, observare, quam religionem monasticam ejusdem spiritus perseverantia custodire. Unde antecessorum nostrorum decretis statutum esse meminimus, ne professionis canonicae quispiam postquam Dei vice super caput sibi hominem imposuerit, alicujus levitatis instinctu, vel districtioris religionis obtentu de claustro audeat sine praelati et congregationis permissione discedere. Quorum vestigiis inhaerentes, quod quidam fratres in claustro Berchersgadonensi de mutatione ordinis sui vana praesumptione attentare voluerunt, apostolica auctoritate ne fiat interdicimus; praecipientes, ut quod Deo voverunt reddere, et regulam B. Augustini, quam professi sunt, Domino juvante fideliter observare studeant; in cujus observantia si eos fortasse remissos, et minus ferventes repereris, monemus fraternitatem tuam, ut secundum datam tibi a Deo sapientiam, professionem, et ordinem suum servare, et mandatis regulae obedire, sicut tua interest, districte commoneas. Data Laterani XVII Kalend. Aprilis.
DLXVI.  Ad Hugonem Atrebatensem archidiaconum.--Eum sub protectione Romanae Ecclesiae suscipit.   (Anno 1138-1143, April. 15.) [MANSI,  Concil.,  XXI, 404.]
Author: Innocentius II

INNOCENTIUS episcopus, servus servorum Dei, dilecto in Christo filio HUGONI Atrebatensi archidiacono, salutem et apostolicam benedictionem.

Apostolicae sedis clementia devotos et humiles filios ex assuetae pietatis officio propensius novit diligere, et suae protectionis munimine confovere. Eapropter, dilecte in Domino fili, devotionem tuam erga B. Petrum et nos ipsos attendentes, te in specialem filium apostolicae sedis assumimus, et personam tuam cum bonis tam ecclesiasticis quam mundanis, quae inpraesentiarum juste et canonice possides, aut in futurum rationabilibus modis Deo propitio poteris adipisci, sub B. Petri et nostra protectione suscipimus, et praesentis scripti patrocinio communimus, statuentes ut, si te gravatum in aliquo esse praesenseris, libere tibi sedem apostolicam liceat appellare. Nulli autem hominum fas sit personam tuam vel bona temere perturbare, seu quibuslibet molestiis fatigare. Si quis autem id attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursum. Datum Laterani XVII Kal. Maii.
DLXVII.  Consulibus Placentinis mandat ne aquam rivi S. Savini, monachis S. Savini ab imperatoribus concessam, derivari a civibus sinant.   (Anno 1138-1143, April. 23.) [CAMP.,  Hist. di Placenza,  l, p. 531.]
Author: Innocentius II

INNOCENTIUS episcopus, servus servorum Dei, dilectis filiis consulibus Placentinis, salutem et apostolicam benedictionem.

Dilectus filius noster Laurentius abbas S. Savini nobis conquestus est, quod concives vestri aquam rivi Sancti Savini, quae ab imperatoribus eis concessa, et scripto nostro firmata est, eisdem auferant, et ad prata et terras suas a recto cursu suo. . . . avertant. Eapropter, quoniam ad vestrum spectat officium subditorum excessus corrigere, per praesentia vobis scripta mandamus, quatenus eosdem concives vestros ab hujusmodi injuria districte coerceatis, et ipsam aquam eis in pace dimitti faciatis. Datum Laterani nono Kalend. Maii.
DLXVIII.  Ad Guillelmum Montispessulani dominum.--Volentis monasterium exstruere ad usum Cluniacensium, piis ejus desideriis assentitur.   (Anno 1138-1143, April. 28.) [D. BOUQUET,  Recueil,  XV, 395.]
Author: Innocentius II

INNOCENTIUS episcopus, servus servorum Dei, dilecto in Christo filio GUILLELMO de Montepessulano, salutem et apostolicam benedictionem.

Sacrum et Deo amabile Cluniacense coenobium est a gloriosis principibus propitius confovendum. Ibi enim fratres religiosi divino famulatui mancipati gratum Deo impendunt obsequium, et puris orationibus ad Dominum profusis, coelos penetrant, ima superis jungunt, terrena coelestibus uniunt, et virorum Catholicorum in eis spem habentium peccata redimunt. Exsultare quidem debet in Domino quisquis, impendendo beneficio, tam beatae fraternitatis particeps fieri promeretur. Nos igitur, utilitati monasterii et saluti tuae ac populi Montispessulani prospicere cupientes, piis tuis desideriis assensum praebemus, et ad honorem Dei habendi ecclesiam apud Montempessulanum eis licentiam damus, in qua divina celebrentur officia, et quicunque ibidem deliberaverint sepeliri liberam habeant facultatem. Tua igitur, dilecte in Domino fili Guillelme, interest pium votum effectui mancipare, et ut Cluniacenses apud te ecclesiam possessionibus et aliis bonis dotatam habeant, effectu prosequente complere. Datum Laterani IV Kal. Maii.

Notes: (salvo nimirum jure matricis ecclesiae)
DLXIX.  Ad consules Lucenses.   (Anno 1138-1143, Maii 23.) [BALUZ.,  Miscell.,  IV, 590.]
Author: Innocentius II

INNOCENTIUS episcopus, servus servorum Dei, dilectis filiis consulibus Lucanis.

Oportuerat quidem universitatem vestram multorum excessuum, quibus saepe offendistis Dominum, reminisci, atque de commissis vestris debita humilitate ab eo veniam promereri. Quod profecto versa vice apud vos in contrarium agi accipimus, dum fratres Ecclesiae S. Fridiani, qui pro sua religione atque honestate magna reverentia digni habentur, super ordinatione Ecclesiae S. Pantaleonis, quam eis disponendam et gubernandam commisimus, infestari permittitis. Unde per apostolica vobis scripta mandamus atque praecipimus quatenus eisdem fratribus nullam de caetero super hoc contradictionem vel molestiam inferri sinatis, et ut nostra concessio gratum Deo obtineat complementum, eis consilium et auxilium impendatis, quatenus secundum eorum dispositionem amodo ibidem omnipotenti Domino serviatur. Data Laterani X Kal. Junii.
DLXX.  Canonicis ecclesiae S. Alexandri Bergomatis ecclesiam de Virgis asserit.   (Anno 1138-1143, Sept. 23.) [LUPI,  Cod. dipl. Bergom.,  II, 1019.]
Author: Innocentius II

INNOCENTIUS episcopus, servus servorum Dei, dilectis filiis, O. praeposito et canonicis Sancti Alexandri Pergamensis, salutem et apostolicam benedictionem.

Nuntios vestros, dilectos videlicet filios nostros J. et G., ad nos venientes debita benignitate recepimus, et pro visitatione per eos nobis transmissa dilectioni vestrae grates referimus. Hoc autem scire vos volumus quoniam nos personas vestras et Beati Alexandri ecclesiam diligere volumus et facere, et jura vestra vobis illibata servare. Ideoque petitioni vestrae nos satisfacere volentes, ecclesiam de Virgis quae juris beati Petri esse cognoscitur vobis commissam perpetuo habendam concedimus quatenus et ecclesia de vestro regimine secura persistat, et nobis annuum censum laeta persolvat. Vestra itaque interest tales vos exhibere et in ipsius ecclesiae servitio sic permanere, ut et nos de vestris bonis actibus gaudeamus et ampliori gratia dignos habeamus. Dat. Laterani IX Kalend. Octobris.
DLXXI.  Ad Ausciensem archiepiscopum de abbatia Sancti Fremerii.   (Anno 1139-1143, Jan. 30.) [  Gall. Christ. nov.,  I, Instr., 189.]
Author: Innocentius II

INNOCENTIUS episcopus, servus servorum Dei, venerabili fratri AUXITANO archiepiscopo, salutem et apostolicam benedictionem.

Apostolicae sedis clementia singulis locis et personis dignitatem et justitiam suam servare consuevit. Dilectus filius noster M. abbas S. Florentii ad nostram praesentiam veniens, significavit nobis quod abbatia Sancti Fremerii, quae in tuo archiepiscopatu sita est, ad jus B. Florentii ex antiquo pertineat, et abbates ibidem constituti in monasterio S. Florentii professionem fecerunt, et tam sibi quam praedecessoribus suis obedientes exstiterunt. Quia igitur idem monasterium cum omnibus pertinentiis suis B. Petri juris existit, per praesentia scripta tibi mandamus, et mandando praecipimus ut, si P. praefatae abbatiae abbas professionem suam observare, et praefato filio nostro abbati debitam et consuetam obedientiam exhibere contempserit, absque dilatione debitam in ipso justitiam facias. Datum Later. III Kal. Februarii.
DLXXII.  Ad Petrum abbatem et monachos Cluniacenses.--Lugdunenses archiepiscopum et clericos Cluniacensibus infestos, et per conjuratos homines vim inferentes, compescit. Mittit autem Guidonem diac. card. qui jurgiis eorum finem imponat,  etc.  (Anno 1139-1143, Maii 17.) [D. BOUQUET,  Recueil,  XV, 396.]
Author: Innocentius II
Date:  [uidone]

INNOCENTIUS episcopus, servus servorum Dei, dilectis filiis PETRO abbati et monachis Cluniacensibus, salutem et apostolicam benedictionem.

Pro pace et tranquillitate vestra valde solliciti sumus, et ideo venerabili fratri nostro F. Lugdunensi archiepiscopo rogando injunximus atque praecepimus, ut ab injuria, et infestatione vestra cesset, et clericos Lugdunenses cessare faciat. De his autem qui manus violentas in monachos injecerunt, aut rei conjurationis sive conspirationis exstiterunt, ediximus quoniam, donec vobis satisfaciant, anathematis sententiae sint subjecti. Praecipimus etiam ut ea quae Cluniacense monasterium tenuerat, et a Lugdunensibus sunt ablata restituantur. Si quid vero quaestionis super his remanserit, coram filio nostro G diacono card. apostolicae sedis legato, quem pro causa vestra praecipue destinavimus, terminetur. Ediximus etiam quod in monasterio S. Raginiberti , quoniam fratres illius nimis laxe et minus religiose usque modo vixerunt, per fratres Cluniacenses religio reformetur. Ecclesia vero de Villa-franca, quae Cluniaco a Lugdunensi archiepiscopo data esse cognoscitur, minime auferatur. Si qua vero superfuerint, quae in praesentia nostri legati terminari nequiverint, opportuno tempore in nostra praesentia, praestante Domino, debitum finem accipient. Datum Laterani, XVI Kal. Junii.

Notes: ( Saint-Rambert ) (quod
contingere nolumus)
DLXXIII.  Ad abbatem et monachos Beccenses.   (Anno 1140-1143, Febr. 24.) [MANSI,  Concil.,  XXI, 420.]
Author: Innocentius II

INNOCENTIUS episcopus, servus servorum Dei, dilectis filiis LETARDO abbati et monachis Beccensis monasterii, salutem et apostolicam benedictionem.

Quoties illud a nobis petitur quod rationi et honestati convenire cognoscitur, animo nos decet libenti concedere et petentium desideriis congruum impertiri suffragium. Ideoque venerabilis fratris nostri Rotrodi Ebroicensis episcopi precibus inclinati, ecclesiam Sanctae Trinitatis de Bellomonte cum omnibus quae tam ex dono Rogerii de Bellomonte et Roberti filii sui et Galeranni quoque comitis quam aliorum Dei fidelium inpraesentiarum juste et canonice possidet, aut in futurum justis modis praestante Domino poterit adipisci, quemadmodum ab eodem fratre nostro consensu Galeranni comitis Mellenti vobis rationabiliter concessa est, confirmamus et praesentis scripti pagina communimus, salvis praebendis canonicorum superstitum, qui ante hoc tempus in ipsa ecclesia ordinati sunt. Si quis autem, hujus nostrae constitutionis et confirmationis paginam sciens, contra eam venire tentaverit, secundo tertiove commonitus, si non reatum suum congrua satisfactione correxerit, indignationem Dei omnipotentis et beatorum Petri et Pauli apostolorum ejus se noverit incursurum. Data Laterani VI Kal. Martii.
DLXXIV.  Ad Pontium abbatem Vizeliacensem.--Conservat jura Vizeliacensia.   (Anno 1140-1143, Maii 6.) [MANSI,  Concil.,  XXI, 403.]
Author: Innocentius II
Date:  [Paschale]

INNOCENTIUS episcopus, servus servorum Dei, dilecto filio PONTIO abbati Vizeliacensi, salutem et apostolicam benedictionem.

Per alia tibi scripta mandasse meminimus, ut Stephano Altissiodorensi canonico in praesentia venerabilium fratrum nostrorum Godefridi Lingonensis episcopi, et Bernardi Claraevallensis abbatis, de querimonia sua responderes; et quod ipsi exinde statuerent, firmiter observares. Verum quoniam litteris et nuntio tuo postea significasti illud, unde controversia agitur, Vizeliacensem ecclesiam jam per XXX annos, et eo amplius quiete tenuisse, et juxta antiquam Ecclesiae tuae consuetudinem nulli in tua curia te debere respondere: praeter consuetudinem ecclesiae tuae te super hoc inquietari nolumus, nec quod a beatae recordationis papa P. , praedecessore nostro exinde statutum est, immutari. Datum Laterani II Nonas Maii.
DLXXV.  Ad Godefridum Lingonensem, et Bernardum Claraevallensem abbatem.--Ejusdem argumenti.  (Anno 1140-1143, Maio?)[MANSI,  ibid.,  403.]
Author: Innocentius II

INNOCENTIUS episcopus, servus servorum Dei, venerabilibus fratribus GODEFRIDO Lingonensi episcopo, et BERNARDO Claraevallensi abbati, salutem et apostolicam benedictionem.

Per apostolica vobis scripta mandasse meminimus, ut querimoniam Stephani Altissiodorensis canonici adversus dilectum filium nostrum Pontium abbatem Vizeliaci audiretis, et fine debito terminaretis. Verum quia idem abbas litteris et nuntio suo postea nobis significavit, illud unde controversia agitur Vizeliacensem Ecclesiam jam per XXX annos, et eo amplius, quiete tenuisse, et juxta ecclesiae suae antiquam consuetudinem, etc., ut in epistola praecedente.
DLXXVI.  Ad Petronillam abbatissam et moniales Fontis-Ebraldi.   (Anno 1140-1143, Jul. 1.) [PAVILLON,  Vie de Robert d' Arbrissel,  Pr., p. 627.]
Author: Innocentius II

INNOCENTIUS episcopus, servus servorum Dei, dilectis in Christo filiabus PETRONILLAE abbatissae et sororibus Fontis-Ebraldi, salutem.

Quoniam venerabilis frater noster Ulgerius Andegavensis episcopus per litteras et nuntios suos, nobis significavit, quod ea quibus per se, vel per famulos suos spoliaverat juxta conscientiam suam vobis restituere voluit, sed vos recipere renuistis . . . Nos . . . . huic controversiae debitum finem imponere cupimus post diutinam . . . . per apostolica sibi scripta mandavimus quatenus molendinum et caetera quibus per . . . . spoliaverat, salva sua et SS. Sergii et Bacchi justitia, vobis restituat, facta satisfactione post 7 diem episcopale sibi officium restituimus. Postmodum vero causa ipsa . . . . venerabilis fratrum nostrorum G. Carnotensis episcopi apostolicae sedis legati, H. Turonensis archiepiscopi, et G. Burdegalensis etiam archiepiscopi . . . concordiam . . . Quoniam religiosas personas a litigiis et . . . convenit abstinere, et nos ad pacem et tranquillitatem vestram volumus diligenter intendere . . . vobis justitiam conservare, per apostolica vobis scripta mandamus quatenus . . . vos habeatis, ut et controversia ista, jam tanto tempore agitata; de caetero . . . Andegavensis Ecclesia hujusmodi contentionibus aliquod detrimentum sustineat, orantes vos pro nobis misericordia divina custodiat, et in suo sancto servitio perseverantiam tribuat. Datum Laterani Kal. Julii.
DLXXVII.  Ad Petronillam Fontis-Ebraldi abbatissam.--Damnis ab Ulgerio Andegavensi episcopo et aliis affectam consolatur; auxilium et justitiam a Gaufrido Carnotensi episcopo, apostolicae sedis legato, expetenda significat.   (Anno 1140-1143, Jul. 7.) [D. BOUQUET,  Recueil,  XV, 408.]
Author: Innocentius II
Date:  [Basleti]

INNOCENTIUS episcopus, servus servorum Dei, dilectis in Christo filiabus PETRONILLAE abbatissae et sororibus Fontis-Ebraldi, salutem et apostolicam benedictionem.

Ex quo Ecclesiae Dei regimen, licet indigni, Domino disponente, suscepimus, personas vestras et locum Fontis-Ebraldi vera in Domino charitate dileximus et diligimus, et vestram vobis justitiam integram, indiminutam, quantum in nobis est, conservare optamus. De damnis autem et injuriis quae ab Ulgerio episcopo et suis vobis et vestris illata sunt et inferuntur, affectione paterna dolemus, et, prout Dominus concesserit, ea relevare curabimus. Ipse quidem in pertinacia sua induratus in urbe moratur; quid exspectat, vel quid facturus est ignoramus. Scimus autem quia quod de ipso fecimus, et quod de justitia vestra statuimus, minime mutare decrevimus: imo nisi resipuerit, et praeceptum nostrum super hoc exsecutioni mandaverit, B. Petri manus et nostras in eum acrius extendemus. Confortamini itaque, dilectae in Domino filiae, et in tentationibus cum B. Job Dominum collaudate. Scriptum namque est: Lima ferrum, fornax aurum, tentatio justum probat. Speramus autem in Domino, quod per gratiam suam cum tentatione vobis proventum faciet, et cunctis malis optatum finem imponet. Nos quidem venerabili fratri nostro Gaufrido Carnotensi episcopo, apostolicae sedis legato, monendo praecipimus, quatenus tam in hoc quam in caeteris vos juvare et manutenere studeat, et quibuscunque modis secundum Deum ad pacem et tranquillitatem vestram operam praebeat. Illos autem qui testium vestrorum, et aliorum in causa ista vos adjuvantium, praecipue Bas. qui ad nostram venit praesentiam, domos diruere, possessiones et bona eorum auferre, et alia plurima damna et incommoda, de quibus eorum querimoniam acceperit, eis auferre ausu sacrilego praesumpserunt, ablata reddere, damnata illata resarcire districte commoneat. Quod si infra quadraginta dies post suam commonitionem adimplere, et in sua praesentia super hoc se innocentes ostendere contempserint, excommunicationis sententiam in eos annuntiet, et donec satisfaciant, observare firmiter faciat. Orantes vos pro nobis divina gratia custodiat, et in suo sancto servitio perseverantiam tribuat. Datum Laterani, Nonis Julii.
DLXXVIII.  Ad Petrum Venerabilem Cluniacensem abbatem.--Confirmatio aliquot ecclesiarum in dioecesi Trecensi.   (Anno 1140-1143, Jul. 16.) [MANSI,  Concil.,  XXI, 415.]
Author: Innocentius II

INNOCENTIUS episcopus, servus servorum Dei, dilectis filiis PETRO abbati, et monachis Cluniacensibus, salutem et apostolicam benedictionem.

Quae vobis et fratribus vestris ab episcopis et Ecclesiarum Dei rectoribus, religionis intuitu rationabiliter data esse cognoscimus, tanquam nostra volumus observare, et auctoritate sedis apostolicae, in qua Domino praesidente residemus, ut perpetuis observentur temporibus communire. Concessionem igitur ecclesiarum Sancti Remigii videlicet de Plajotro, de Borbona, de Lintis, et de Lintellis, et de S. Silvestro, a venerabili fratre nostro Attone Trecensi episcopo vestro monasterio et vobis factam, firmamus, et praesentis scripti munimine roboramus. Si quis autem huic nostrae confirmationi sciens temerario ausu contraire tentaverit, indignationem omnipotentis Dei, et beatorum Petri et Pauli apostolorum ejus, se noverit incursurum. Datum Laterani, XVII Kal. Augusti.
DLXXIX.  Samsoni archiepiscopo Remensi et Alviso episcopo Atrebatensi scribit de Stephano fornicatore et aleatore.   (Anno 1141-1143, Mart. 10.) [BALUZ.,  Miscell.,  II, 165.]
Author: Innocentius II

INNOCENTIUS episcopus, servus servorum Dei, venerabilibus fratribus SAMSONI Remensi archiepiscopo, et ALVISO Atrebatensi episcopo, salutem et apostolicam benedictionem.

Quamvis minus reprehensibile sit nocentem absolvere quam innocentem damnare, licet nulli velimus injuriam irrogare, tamen quia tam in clericis quam in laicis crevit malitia, necesse est ut discreta subveniat disciplina. Si ergo Stephanus ille de quo nobis scripsit vestra fraternitas fornicator et aleator publicus apparuerit, placet nobis ut ita diligenter corrigatur quatenus et ipse emendetur et alii eamdem enormitatem non audeant attentare. Quod si innocens fuerit, beneficio ecclesiastico non privetur. Datum Laterani VI Idus Martii.
DLXXX.  Ad Henricum [Humbertum] Aeduensem episcopum.--Vizeliacense coenobium commendat.   (Anno 1141-1143.) [MANSI,  Concil.,  XXI, 402.]
Author: Innocentius II
Date:  [Pontium]

INNOCENTIUS episcopus, servus servorum Dei, venerabili fratri H. Aeduensi episcopo, salutem et apostolicam benedictionem.

Sicut tua novit fraternitas, Vizeliacum monasterium cum omnibus appendiciis suis B. Petri juris existit, et ad ejus proprietatem et defensionem specialiter pertinet. Unde tibi est injuncta necessitas ipsum monasterium et fratres ibidem Domino servientes defensare, et manutenere, et in suis opportunitatibus adjuvare. Quocirca per praesentia tibi scripta mandamus, et mandando praecipimus, quatenus dilectum nostrum P. , abbatem, et fratres suos, in nullo gravare vel infestare praesumas; et de parochianis tuis, a quibus eorum querimoniam acceperis, remota dilatione eis justitiam facias. Clericos vero eorum, quos contra tenorem privilegiorum sedis apostolicae diceris ab ordinibus suspendisse. in officiis et ordinibus restituimus.
DLXXXI.  Ad Guillelmum Arelatensem archiepiscopum, apostolicae sedis legatum.--Montispessulani homines ab eo absolutos, sed domino suo justitiam facere renuentes eisdem excommunicationis nexibus jubet denuo constringi.   (Anno 1143, Jan. 1.) [D. BOUQUET,  Recueil,  XV, 407.]
Author: Innocentius II

INNOCENTIUS episcopus, servus servorum Dei, venerabili fratri GUILLELMO Arelatensi archiepiscopo, apostolicae sedis legato, salutem et apostolicam benedictionem.

Dilectus filius noster Guillelmus de Montepessulano per litteras et nuntios significavit nobis, quod Montispessulani homines, post excommunicationis sententiam in eos promulgatam et ipsius loci interdictum, in manu tua se tibi facturos justitiam obtulerunt, atque idipsum, datis tibi pignoribus et fidejussoribus, sacramento firmaverunt: qua occasione excommunicationis relaxata sententia, cum dies et locus persequendi justitiam eis a tua fraternitate constitutus esset, tanquam infideles et perjuri se subtraxerunt, et praefato domino suo justitiam facere renuerunt. Et quoniam nulli debet esse iniquitas lucrativa, per praesentia tibi scripta mandamus atque praecipimus quatenus in illos qui ejusdem loci consules appellantur, et omnes etiam qui tantae malitiae et nequitiae capita esse noscuntur, eamdem excommunicationis sententiam innoves, et locum ipsum a divinis interdicas officiis, praeter baptisma puerorum et poenitentias morientium; subditos quoque tuos ab eorum communione et auxilio abstinere districte coerceas; illos vero qui contra praefatum dominum jurasse noscuntur, si ad ipsius fidelitatem et servitium sine fraude redierint, auctoritate nostra absolvas. Datum Laterani Kal. Januarii.